C 214/24
SK
Úradný vestník Európskej únie
16.6.2023
Streda 18. januára 2023
36. zdôrazňuje, že odvetvie videohier, používatelia a rodičia by nemali podceňovať riziká a účinky vyplývajúce z poruchy v dôsledku hrania počítačových hier; pripomína, že vedecký výskum ukázal, že puberta a dospievanie sú obdobia života, v ktorých sú ľudia zraniteľnejší voči návykovému správaniu; vyzýva na ďalšiu spoluprácu medzi dizajnérmi videohier, vydavateľmi, platformami a širším spoločenstvom zainteresovaných strán vrátane príslušných vnútroštátnych orgánov a Komisie s cieľom pomôcť zmierniť riziko porúch v dôsledku hrania počítačových hier; navrhuje, aby sa spustilo viac informačných kampaní s cieľom zabezpečiť, aby si rodičia a mladí hráči boli vedomí rizík spojených s poruchou v dôsledku hrania počítačových hier, a vyzýva vývojárov hier, aby sa vyhýbali manipulatívnemu dizajnu hier, ktorý môže viesť k hráčskej závislosti, izolácii a kybernetickému obťažovaniu;
37. konštatuje, že v celej EÚ je nedostatok rozčlenených údajov o priemernom čase strávenom hraním hier, priemerných výdavkoch v rámci hier, všeobecnom hernom zážitku a následných sociálno-psychologických účinkoch, vyzýva Komisiu, aby tieto údaje každoročne zbierala a predložila o nich správu Európskeho parlamentu;
38. poznamenáva, že herný priemysel má prístup k obrovskému množstvu niekedy citlivých osobných údajov; zdôrazňuje, že musí zabezpečiť, aby sa spracúvanie osobných údajov vykonávalo v súlade so všeobecným nariadením o ochrane údajov a inými právnymi predpismi EÚ a aby sa profily používateľov vytvorené pomocou údajov o správaní nepoužívali na manipulačné a diskriminačné účely; vyzýva príslušné orgány, aby zabezpečili dôsledné presadzovanie príslušných právnych predpisov EÚ a vnútroštátnych právnych predpisov; zdôrazňuje, že analýza vzorcov hráčov prostredníctvom zberu údajov by nemala uprednostňovať techniky zamerané na lovenie hráčov, ale mala by sa namiesto toho zamerať na zlepšenie herného zážitku; nabáda vývojárov, aby zvážili dizajn hier v kapitolách alebo časté body ukladania s cieľom uľahčiť prestávky pozornosti, počas ktorých sa hráči môžu odpojiť;
39. upozorňuje, že platformy online videohier môžu podvodníci využívať na phishing; žiada, aby sa uskutočnili informačné kampane s cieľom zvýšiť informovanosť o rizikách, ktoré s tým súvisia, najmä medzi maloletými a mladými ľuďmi;
40. naliehavo vyzýva odvetvie videohier, Komisiu a členské štáty, aby vypracovali akčný plán na zabezpečenie rodovej rovnováhy vo všetkých fázach vývoja v odvetví online hier; okrem toho vyzýva odvetvie, aby sa vyhýbalo objektivizácii žien a aby sa vyhýbalo vytváraniu, opakovaniu a zhoršovaniu rodových stereotypov; zdôrazňuje, že takáto príliš častá prax vytvára nepriateľské prostredie pre ženy a dievčatá v online hrách;
Zaistenie bezpečného online prostredia pre používateľov online videohier
41.
víta iniciatívy vedené odvetvím, ako je iniciatíva PEGI, ktorá sa používa v 38 krajinách; domnieva sa, že takýto systém klasifikácie môže byť obzvlášť užitočný pri poskytovaní deskriptorov obsahu a informácií o odporúčanom veku pre hranie hry, čo pomáha rodičom vybrať pre svoje deti vhodný obsah hier; zdôrazňuje, že systém hodnotenia tvorí jednu časť celkového kódexu správania PEGI, ktorého spoločným cieľom je zabezpečiť bezpečné prostredie pre hráčov; víta aktualizovaný prístup PEGI, ktorý teraz informuje spotrebiteľov o tom, či hra obsahuje platené zjavne náhodné funkcie; zdôrazňuje, že prítomnosť plateného obsahu v hre vrátane plateného zjavne náhodného obsahu, nebráni rodičom riadiť prístup k tomuto typu obsahu a zároveň umožňuje dieťaťu prístup k základnej hre, ak ju považujú za primeranú veku; poznamenáva, že niektoré krajiny zaviedli systém PEGI do právnych predpisov; vyzýva Komisiu, aby posúdila, ako sa systém PEGI zavádza v rôznych typoch hier dostupných na trhu a v celej Únii, a aby preskúmala možnosti jeho zakotvenia v práve EÚ s cieľom zabezpečiť, aby systém PEGI a jeho kódex správania bol harmonizovaný, povinný systém hodnotenia podľa veku, ktorý sa vzťahuje na všetkých vývojárov videohier, obchody s aplikáciami a online platformy, aby sa predišlo fragmentácii jednotného trhu a poskytla sa právna istota odvetviu videohier;
42. uznáva potenciál systému PEGI poskytovať spotrebiteľom dôležité predzmluvné informácie; domnieva sa však, že túto iniciatívu vedenú odvetvím by mali doplniť dodatočné opatrenia na zabezpečenie najvyššej úrovne ochrany spotrebiteľa a na vyriešenie problémov v oblasti spotrebiteľského práva, ktoré vznikajú v dôsledku nákupov v rámci hry a mechanizmov lootboxov;
43. nabáda odvetvie vrátane herných platforiem a vydavateľov, pridružených nezávislých odborníkov a ratingových agentúr, aby pokračovali v kampaniach na zvyšovanie informovanosti o systéme PEGI, aby sa o jeho existencii dozvedelo viac rodičov, a aby zostali otvorení s cieľom prispôsobiť systém hodnotenia podľa reakcie na vývoj vo videohrách a ich obsahu v rámci hry, a aby aj naďalej uľahčili rozhodovanie rodičov;